KIRJALLINEN KYSYMYS E-0111/02

esittäjä(t): Sami Naïr (PSE) komissiolle

(29. tammikuuta 2002)

Aihe: Ranskalaisen Biache Saint-Vaast -teollisuuslaitoksen sulkeminen Usinorin keskittymishankkeen vuoksi

Usinor-konserni on parhaillaan käynnistämässä keskittymishanketta, joka johtaa ranskalaisen Biache Saint-Vaastin tehokkaan teollisuuslaitoksen sulkemiseen. Laitoksen sulkeminen on erityisen vakavaa työllisyyden kannalta (440 työpaikkaa lakkautetaan) ja saa kysyjän pohtimaan seurauksia.

Onko suunniteltu keskittyminen Euroopan unionin voimassa olevien hallinnollisten ja kilpailusääntöjen mukainen?

Onko Usinor-konserni, joka on tämän hankkeen käynnistäjä ja osallinen, saanut julkisia avustuksia eurooppalaisista ohjelmista viimeisten 15 vuoden aikana ja, jos on, kuinka paljon ja millaisin ehdoin? Kysyjä haluaa tähän kysymykseen tarkan vastauksen.

Usinorin menettelytapa aiheuttaa suuren teollisuusalueen sulkemisen seudulla, jossa jo muutenkin vallitsee korkea työttömyys. Mitä keinoja komissiolla on näin ollen vaatia Usinorille myönnettyjen tukien takaisinmaksua?

Anna Diamantopouloun komission puolesta antama vastaus

(29. huhtikuuta 2002)

Komissiolle ilmoitettiin terästuotantoyhtiöiden Usinorin ja Arbedin/Aceralian fuusiohankkeesta 16. kesäkuuta 2001 EHTY:n perustamissopimuksen 66 artiklan ja yrityskeskittymien valvonnasta annetun asetuksen mukaisesti(1). Komissio perehtyi asiasta tehtyyn perusteelliseen tutkimukseen, minkä jälkeen se päätti 21. marraskuuta 2001 hyväksyä fuusion edellyttäen, että sopimusosapuolet noudattavat tiettyjä sitoumuksia. Näissä sitoumuksissa ei ollut kyse tehtaiden sulkemista, vaan muutamien terästuotanto- ja jakeluyhtiöiden luovuttamisesta. Sopimusosapuolet velvoitettiin huolehtimaan sitoumuksen mukaisesti luovutettavien yhtiöiden taloudellisesta kannattavuudesta jatkossakin sekä säilyttämään yhtiöiden kilpailukyky. Komissio aikoo huolehtia erityisesti siitä, että yhtiöiden kannattavuus ja kilpailykyky säilyy luovuttamishetkeen asti ja että ostajat ovat itse kannattavia yhtiöitä, joilla on tarvittavat taloudelliset resurssit sekä riittävästi asiantuntemusta ja motivaatiota luovutettavien yhtiöiden toiminnan ja kilpailukyvyn säilyttämiseksi ja kehittämiseksi. Komissiolla ei kuitenkaan ole periaatteessa toimivaltaa toteuttaa uudelleenjärjestelyjä fuusion synnyttämässä uudessa yrityskeskittymässä.

Komissio huomauttaa arvoisalle parlamentin jäsenelle yhteisön tuen myöntämisen osalta, että toissijaisuusperiaatteen mukaisesti jäsenvaltiot ovat yksin vastuussa hankkeiden valinnasta sekä rakennerahastoista yhteisrahoitettavien ohjelmien täytäntöönpanosta ja hallinnoinnista.

Asiasta vastaavilta Ranskan viranomaisilta saadun tiedon mukaan Euroopan aluekehitysrahastosta ei ole myönnetty tukea Biache Saint-Vaast -teollisuuslaitokselle.

Komissio korostaa, että aiemmille ohjelmakausille myönnettyä rakennerahastotukea ei voida periä takaisin, jos hankkeet on toteutettu ja saatettu päätökseen voimassa olevan yhteisön lainsäädännön mukaisesti.

Nykyisen ohjelmakauden 20002006 yhteydessä on otettava huomioon, että alueellisia valtiontukia koskevien suuntaviivojen(2) ja rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(3) mukaan yhteisön tuen myöntäminen edellyttää jatkossa investointien tai uusien työpaikkojen säilyttämistä vähintään viiden vuoden ajan.

Usinor on saanut rahoitustukea eri tutkimusohjelmien puitteissa useiden yhteistyökumppaneiden välisten hankkeiden edistämiseksi. Hankkeiden rahoitus on tiukasti sidoksissa hankkeiden tekniseen ja tieteelliseen merkitykseen. Ennakkojen takaisinperiminen on mahdollista vain, jos hankkeen osapuolet eivät ole noudattaneet sopimusehtoja.

(1) Neuvoston asetus (ETY) N:o 4064/89, annettu 21 päivänä joulukuuta 1989, yrityskeskittymien valvonnasta, EYVL L 395, 30.12.1989, oikaistu versio: EYVL L 257, 21.9.1990.

(2) EYVL C 74, 10.3.1998.

(3) EYVL L 161, 26.6.1999.